Taksifirman toimitusjohtaja: "Yhteiskunta säästäisi satoja miljoonia euroja vuodessa, jos kilpailu avattaisiin"

17.04.2016 klo 8:11 (muokattu 17.04.2016 klo 8:11 )

Taksi- ja pikkubussifirma Kajonin toimitusjohtaja Jari Kujala puhuu nyt taksiliiton monopolin purkamisen ja taksiliikennelain muuttamisen puolesta.

Tällä hetkellä taksilupa on todellinen arvopaperi, joilla käydään kovaa kauppaa. VILLE RINNE Kujala ei omista taksiyritystä, mutta hänellä on omistajan, Jorma Palomäen, mandaatti kommentoida julkisuudessa. - Taksiliiton monopoli johtaa siihen, että suurin osa yhteiskunnan maksamista kuljetuksista ajetaan ilman kilpailua, Jari Kujala kommentoi Iltalehdelle. Kujala haluaa kiinnittää huomiota erityisesti siihen, että kuntapuolella sosiaalihuoltolain ja vammaispalvelulain mukaiset kyydit sekä valtion maksettavana olevat Kela-kuljetukset satavat taksimonopolin laariin. - Ne ovat noin miljardi euroa yhteensä maksutavasta riippuen - ja niihin tulee sata miljoonaa lisää joka vuosi. Yllätys yllätys - kaikki ajot ajetaan taksien maksimitaksalla, koska on vain yksi valtakunnallinen toimija eli taksiliitto. Jos yhteiskunnan maksamat kuljetukset kilpailutettaisiin avoimesti, Kujala uskoo, että yhteiskunta säästäisi satoja miljoonia euroja vuodessa. - Yhteiskunnan maksamista kuljetusten hinnoista lähtisi pois 20 prosenttia, Kujala sanoo. - On poliittinen arvovalinta, halutaanko tehoton järjestelmä pitää pystyssä. Ei tämä Kajonille mitään ilmaiseksi tuo, mutta se avaisi mahdollisuuksia. Myös edustamalleni yhtiölle olisi parempi se, että pääsisimme oikeaan markkinatalouteen. Junailua Kujala toteaa, että yhteiskunnan maksamat kuljetukset ovat ilman lain määräystä läänitetty taksiliiton alaisille autoille. Esimerkiksi Kajonin liikevaihdosta yli 50 prosenttia tulee julkiselta sektorilta. - Alan kaikille toimijoille ne ovat erittäin merkittäviä kuljetuksia. Vammaispalvelulain ja sosiaalihuoltolain mukaiset kuljetukset sekä Kela-kuljetukset on junailtu käytännössä taksien ajamiksi. Sellainen klikki täytyy saada purettua - tämä estää suurelta osin kaiken järkevän toiminnan alalla. Kujala pohtii, miten yksittäiset autoilijat saataisiin osallistumaan kilpailutuksiin. - Jos sääntely poistettaisiin niin, että kaikki pystyisivät tasaveroisesti osallistumaan yhteiskunnan ja yritysten kilpailutuksiin, autojen käyttöaste saataisiin nousemaan paljon nykyistä paremmalle tasolle. Malli pitäisi olla niin, että jokainen yrittäjä osallistuu kilpailutukseen omissa nimissään. Asiakkaan selkänahasta Tällä hetkellä taksilupa on todellinen arvopaperi, joilla käydään kovaa kauppaa. Luopuvat yrittäjät, joilla on hallussaan laillisesti myytävissä oleva taksilupa, voivat myydä lupansa tämän vuoden loppuun mennessä. Niiden markkinahinta on esimerkiksi Helsingissä parhaimmilla paikoilla 80 000 euroa. Myös Kajonilla on 45 taksilupaa, joiden arvo katukaupassa olisi Kujalan mukaan 80 000 euroa. - Viime aikoina olen kuullut kahdeksan yhtiön tällaisista kaupoista. Myös Kajon on ollut keskusteluissa, mutta emme ole ostaneet yhtäkään, Kujala sanoo. - Ihan kornia, että päästäkseen harjoittamaan tällaista elinkeinoa, joku on valmis maksamaan tuollaisen kynnysrahan! Se rahahan revitään jonkun selkänahasta - ja se revitään asiakkailta. Eihän sitä kukaan muu maksa. Kujalan mielestä taksilupa pitäisi jatkossa saada silloin, kun täyttää yrittäjyyteen oikeuttavat kriteerit, niin kuin lähes kaikilla muilla elinkeinoelämän aloilla. Tällä hetkellä ely-keskusten viranomaiset päättävät vuosittain taksilupien enimmäismäärästä. - Suurin osa taksilupien arvosta häviäisi sinä päivänä, kun niiden määrän tarveharkinta lopetettaisiin. Hallitukselle neuvo Nyt on Kujalan mukaan niin paljon vuosikymmenten aikana syntyneitä sääntöjä, mitä autoilla nimenomaan ei saa tehdä. Se estää niiden järkevän käytön. - Vanhan kansan sanonta sisätlää paljon viisautta: " vie mennessäs, tuo tullessas " . Esimerkiksi tämä on estetty useissa tapauksissa. Kujalan toivoisi taksialalle dynaamista hinnoittelua ja digitalisaation hyödyntämistä. Hänen mielestään monopolin ei ole tarvinnut kehittää mitään, mistä esimerkiksi uberin suosio juontaa juurensa. - Kenenkään ei kannata tehdä mitään kehitystyötä tällä alalla, koska autoja ei silti saa enempää liikenteeseen. Kujala kuvailikin viikonloppuna taksialaa neuvostoliittomaiseksi Helsingin Sanomissa. Hän sai paljon palautetta puheenvuorostaan. - Kaikkein yksisilmäisimmät kommentit ovat tulleet alan sisällä olevilta toimijoilta. Tuntuu, että on vaikea nähdä, mistä tässä on kysymys, kun itse toimii alalla, Kujala kertoo. Kujala uskoo, että monille ministereille ei ole kunnolla avattu järjestelmän kaikkia puolia. - Esimerkiksi Timo Soinin argumentti " miksi purkaa järjestelmä, jossa uskaltaa laittaa pikkulapsenkin kyytiin " , osoittaa sen, että asia on jäänyt puolitiehen. Hänelle ei ole avattu sitä, millaisia kustannuksia monopolin ylläpito aiheuttaa julkisen sektorin puolella, Kujala arvioi. - Ensi vuonna hallitus voisi löytää säästöjä sosiaalisten kuljetusten kustannusten kautta, jos taksiliiton monopoli purettaisiin. Miksi taksialalla yleisesti ottaen halutaan pitää monopolista niin kovasti kiinni? - Silloin elämä on suhteellisen helppoa. Taksiliitto on hoitanut hienosti tämän asian, ei ole mitään huomautettavaa taksiliiton jäsenenä. Keikkaa tulee, kun autossa on vain virta päällä. Otsikkoa korjattu sunnuntaina kello 15.52.